Tillykke med FNs Børnedag, Jonas

Da den 8-årige Jonas landede i Danmark med sin mor den 24. oktober i år, blev han fjernet fra hende og fra de ventende familiemedlemmer og ført bort til et ukendt sted. Drengen er syg og stærkt traumatiseret efter livet i den syriske fangelejr al-Roj. Fjernelsen skete trods Højesterets dom den 29. august i år, der udtrykkeligt siger, at ”der tages behørigt hensyn” til barnets bedste og denne drengs ”specifikke sårbarhed og særlige behov”.

I dag den 20. november fejrer vi Verdens Børnedag, og sådan har det været lige siden FN indstiftede dagen i 1954. Denne dag skal vi besinde os særligt på, om vi overholder Børnekonventionens anbefalinger for barnets rettigheder. Danmark har ratificeret konventionen, det vil sige forpligtet sig til at indrette de nationale retsregler og administrativ praksis i overensstemmelse med konventionen.

Jeg har længe haft en formodning om, at nok vi har indrettet reglerne, men at administrativ praksis ikke altid følger med – med fatale følger. Derfor har jeg læst samtlige 54 artikler i konventionen på Børnerådets hjemmeside.

Og her vil jeg gerne citere Børnekonventionens artikel 39: ”Deltagerstaterne skal træffe alle passende forholdsregler for at fremme fysisk og psykisk helbredelse og resocilalisering af et barn, der har været udsat for … eller anden form for grusom, umenneskelig eller nedværdigende behandling eller straf eller væbnede konflikter. Sådan helbredelse skal finde sted i omgivelser, der fremmer barnets sundhed, selvrespekt og værdighed.”

Læger og flere organisationer som Repatriate the Children er kommet med gennemarbejdede anbefalinger for Jonas´ bedste: Han skal ikke kun have lægebehandling i Danmark, men også bo sammen med sin familie, så længe hans mor er fængslet. Hvis han skal få en chance for at få et normalt liv som ung og voksen, er den psykiske side mindst lige så vigtig som den fysiske.

Som bedstemor og aktiv i Bedsteforældre for Asyl ønsker jeg mig, at nogen stiller skarpe spørgsmål til udenrigsministeren, til social-og boligministeren, til statsministeren og får dem til at tage ansvar. Og det hurtigst muligt for Jonas´ skyld. Det kan da ikke passe, at en 8-årig skal blive politisk symbol?

Venlig hilsen,

Pia Sigmund

Flintholmvænget 22

5230 Odense M

pia@historiebazaren.dk